Hi ku vona a nga kumi nhlamulo yo khomeka Mabachayela u komberile un'wana wa vavasati lava a va ri kwalaho ku n'wi tlakulela vana lavambirhi a va nghenisa evheneni. Leswi a va ha hanya, Sejeni u lo namba a va tsutsumisela exibedhlele xa Mapulaneng. Dokodela u hlamuserile leswaku loko vana va kona a va lo tshama tin'wana tiawara timbirhi va nga si tisiwa exibedhlele, humba a yi ta va yi olele nkuma. "Ta mafu a ndzi yingiseli mina. Loko ku nghena ta mafu ndzi hundzula xitichi." Ku vula Baloyi, a khondlile mavoko, a tshamile emubedweni. N'wa-Mathonsi yena a a lo yima. Hi ntiyiso a a ri ku fambeni. O hundza a xeweta. "Yingisela ndzi ku byela ke! Eka ta mafu va vikile rifu ra N'wa-Bilankulu. Endzhaku ka sweswo ku nghenile na nongonoko wa Ndzi Laviseni. Eka nongonoko lowu ku vikiwile leswaku ku laviwa n'wana wa N'wa-Bilankulu mayelana na rifu ra mana wa yena. Loko ndzi languta mufana luya a a tile namuntlha ndzo ehleketa leswaku ku nga va ku ri munhu loyi a nga ku laviweni. A ndzi swi voni kahle Baloyi." "Kasi N'wa-Bilankulu a a ri na n'wana laha purasini" "A a nga ri na n'wana. Hi ntiyiso wonge N'wa-Bila a a nga kumi swihlangi loko ndzi swi tsundzuka kahle." "Kutani ku nga laviwa njhani n'wana wa yena a nga kumi swihlangi" "Hexi! i xihundla Baloyi." "Swi hundzile swi hundzile. Na kona mina ndzi ta endla yini hi swona na!?